LT Europos Sąjungos oficialusis leidinys C 278/13

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 278/07)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Užprotestavimo pareiškimas turi būti pateiktas Komisijai per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) Nr. 510/2006

„JIHOČESKÁ NIVA“

EB Nr. CZ/PGI/005/0405/20.10.2004

SKVN ( ) SGN ( X )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas Úřad průmyslového vlastnictví Adresas Antonína Čermáka 2a CZ-160 68 Praha 6-Bubeneč Telefonas (420) 220 383 111 Faksas (420) 224 324 718 El. paštas posta@upv.cz

2. Grupė:

Pavadinimas MADETA a.s. Adresas Rudolfovská 246/83 CZ-37050 České Budějovice Telefonas (420) 389 136 111 Faksas (420) 387 411 944 El. paštas info@madeta.cz





Gamybos vieta MADETA a.s., závod Český Krumlov, Česká republika Telefonas (420) 380 779 111 Faksas (420) 380 711 485 Sudėtis: gamintojas ir (arba) perdirbėjas ( X ) kiti ( )

Taikoma Reglamento (EB) Nr. 510/2006 5 straipsnio 1 dalyje numatyta išimtis, nes regione yra tik vienas gamintojas. Reikalavimai, nustatyti Komisijos reglamento (EB) Nr. 1898/2006 2 straipsnyje, yra įvykdyti.

3. Produkto rūšis:

1.3 klasė. Sūriai.

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Jihočeská Niva“

4.2. Apibūdinimas: Pagrindinė šio natūralaus pelėsinio sūrio gamybos žaliava yra pieninėje perdirbtas karvės pienas. Šis sūris gaminamas tik iš nurodytoje vietovėje gauto pieno.

Išvaizda. Šis sūris yra apskritimo formos. Jo skersmuo — 180–200 mm, aukštis — apytiksliai 10 cm (svoris — apytiksliai 2,8 kg). Ant žievelės esančios apdorojimo žymės, atsiradusios po plovimo arba grandymo, visame sūrio plote pasklidęs mėlynai žalios spalvos pelėsis ir iš dalies vaško plutele padengtas sūrio paviršius nėra trūkumai. Šio sūrio paviršius gali būti nuo kreminės iki šviesiai rudos spalvos atspalvių.

Sūrio masė. Sūrio masė būna nuo kreminės baltos iki sviesto spalvos atspalvių, joje „marmuro“ raštu pasklidęs žalios ar mėlynai žalios spalvos pelėsis ir yra aiškių dūrimo žymių.

Sūrio konsistencija. Sūris minkštas, purus, tolygiai subrendęs. Neleidžiama, kad jame būtų kitokių rūšių pelėsio.

Skonis, kvapas. Sūrus, pikantiško skonio, aromatingas, su aštriu galutiniu prieskoniu, būdingas dirbtinai išauginto Penicillium roqueforti rūšies pelėsio skonis.

Parduodamo produkto forma. Be pirmiau paminėtos apskritimo formos sūrio, kurio svoris yra apytiksliai 2,8 kg, šis sūris taip pat parduodamas pusapskritimio formos (apytiksliai 1,2 kg svorio) ir gabalais po 115 g arba 220 g.

Reikalavimai, susiję su fiziniais ir cheminiais rodikliais:

sausosios medžiagos kiekis: 52 proc.;

— leistinas neigiamas sausosios medžiagos kiekio nuokrypis: –1;

— teigiami sausosios medžiagos kiekio nuokrypiai nėra trūkumai;

sausosios medžiagos riebalų kiekis: 50 proc.;

— leidžiamas sausosios medžiagos riebalų kiekio verčių intervalas: nuo 50 proc. iki < 55 proc.;

druskos kiekis: 3–5,5 proc.

Mikrobiologinės savybės. Šiame sūryje yra dirbtinai išauginto PY arba PV, CB arba PR1 (iki PR4) rūšių Penicillium roqueforti pelėsio. Be to, kalbant apie mikrobiologinius reikalavimus, šis sūris atitinka standartines maisto saugos ir gamybos proceso higienos normas.

Pakuotė. Pakuotė yra švari ir nepažeista, dengia visą paviršių ir yra kruopščiai pažymėta.

4.3. Geografinė vietovė: Geografinė vietovė apima Pietų Bohemijos regioną, kurio ribos yra nustatytos remiantis Aktu Nr. 36/1960 dėl valstybės teritorinio padalijimo su paskutiniais pakeitimais.

4.4. Kilmės įrodymas: Be įprastų tyrimų taip pat tikrinama, ar kiekvienoje priimamo pieno cisternoje nėra inhibitorių likučių. Atskiros partijos žymimos per visą brandinimo ir pakavimo procesą. Kiekviena partija tiriama laboratorijoje per visą gamybos procesą: nuo priimto pieno iki tiekti paruošto sūrio (t. y. vykdoma veiklos ir patikros kontrolė). Visų atliktų tyrimų duomenys tinkamai saugomi.

Tvarkomas pieno tiekėjų ir galutinių produktų pirkėjų centrinis registras.

Visos žaliavos, naudojamos gamybos procese, turi atitikti atitinkamo gamintojo (tiekėjo) specifikacijas. Šios specifikacijos nuolat atnaujinamos. Reikalaujama, kad žaliavų tiekėjai gamintojui pateiktų pažymą, kad jose nėra genetiškai modifikuotų organizmų, ir pažymą apie jose esančius alergenus.

Nurodoma, kad naudojama pakuotė yra tinkama sąlyčiui su maistu.

„Jihočeská Niva“ mėlynojo sūrio gamyba reguliuojama pagal RVASVT (angl. HACCP) sistemą, taip pat jai taikoma kontrolės sistema, nustatyta geros higienos praktikos ir geros gamybos praktikos vadovuose. Saugomi visų atliktų tyrimų duomenys (laboratorijoje gauti duomenys, techniniai duomenys, elektroninės LAB sistemos duomenys ir tyrimų duomenys).

Galutinis produktas turi atitikti atitinkamas higienos taisykles.

Visą gamybos veiklą ir atitiktį specifikacijoms nuolat prižiūri kontrolės įstaiga — Pietų Bohemijos regiono veterinarijos administracija Krajská veterinární správa.

Be kitų duomenų, ant pakuotės nurodoma informacija apie gamintoją, t. y. nurodomas įmonės pavadinimas ir adresas.

4.5. Gamybos būdas: Pieninėje perdirbtas pienas, kurio riebumas — 3,45 proc., pilamas į sūrio gaminimo įrenginį ir į jį pridedama įprastai naudojamų kultūrų, kurios užtikrina puikų sūrio rūgštėjimą per visą gamybos ir brandinimo procesą. „Jihočeská Niva“ sūriui būdingą skonį suteikia dirbtinai išaugintas Penicillium roqueforti rūšies pelėsis (žr. 4.2 skirsnį), kuris naudojamas jau keletą dešimtmečių (paprastai galima įsigyti tokių maisto pramonėje naudoti skirtų kultūrų). Po to, kai pridedama šliužo fermento ir pienas sukrekėja, susidarę sūrio grūdeliai supilami į apskritimo formos talpyklas. Išrūgos nupilamos, o mikrofloros kultūros brandinamos kontroliuojamoje temperatūroje. Sūris sūdomas dviem etapais: pirmiausia sūryme, tuomet įtrinamas rupia druska. Praeityje sūris buvo brandinamas tik natūraliuose brandinimo rūsiuose, kurie buvo iškirsti klinčių uolose. 2005 m. dėl padidėjusios šio mėlynojo sūrio gamybos buvo įrengti kondicionuojami brandinimo rūsiai su temperatūros ir oro drėgnumo reguliavimo įrenginiais. Šiuose rūsiuose sūris brandinamas mažiausiai keturias savaites. Subrendusio sūrio paviršius nuplaunamas arba nugramdomas, tada sūris supakuojamas į aliuminio foliją arba specialią deguoniui pralaidžią pakuotę. Dalis produkcijos padalijama į gabalus ir supakuojama į plastmasės indelius, padengtus ženklinta plastiko plėvele. Pakuotė turi būti nepažeista, švari ir tinkamai pažymėta.

Atsižvelgiant į biotechnologinius produkto gamybos aspektus, mėlynasis sūris turi būti pakuojamas sūrinėje, kurioje jis gaminamas. Taip užtikrinama produkto kokybė bei higienos ir švaros normų laikymąsis, neleidžiama sūriams susimaišyti su sūriais iš kitų regionų ir galiausiai, kas yra ne mažiau svarbu, gerinamas produkto atsekamumas.

4.6. Ryšys su geografine vietove: „Jihočeská Niva“ mėlynasis sūris gaminamas Český Krumlov fabrike naudojant gamybos būdą, nesikeičiantį nuo 1951 m. Šio sūrio pavadinimas kilęs iš Šumavos lankų ir ganyklų, iš kurių gaunama pagrindinė jo sudedamoji dalis — karvės pienas, pristatomas į Český Krumlov fabriką iš Pietų Bohemijos, ypač iš Šumavos prieškalnių. Šis pienas gaunamas iš vieno mažiausiai užterštų regionų. Ganyklos yra saugomose Novohradské Hory, Blanský les ir Šumavos vietovėse, o unikali šių vietovių augmenija teigiamai veikia pieno skonį.

Šiose ganyklose auga daug minėtam regionui būdingų rūšių augalų. Šiam regionui būdinga didelė trumpakočių augalų (nardų, eraičinų ir t. t.) rūšinė įvairovė ir tam tikrų retų rūšių augalai. Vienas ypatingas endeminės rūšies augalas yra Phyteuma nigrum. Kitos regionui būdingos rūšys yra Gentiana pannonica, Ligusticum mutellina, Arnica montana, Gentianella praecox subsp. Bohemica, tam tikros sausumos orchidėjų rūšys ir t. t.

Šiai įvairaus reljefo, raižytai vietovei, ypač Český Krumlov regionui ir Šumavos prieškalnėms, būdinga labai švari aplinka (jie 1990 m. paskelbti UNESCO biosferos draustiniu). Kaip įrodymas, kad natūrali Pietų Bohemijos gamta yra labai vertinama, buvo paskelbta daug oficialiai saugomų kraštovaizdžio objektų, iš kurių du yra saugomi UNESCO.

Žinoma, vietos gyventojų iš kartos į kartą perduodama šio mėlynojo sūrio gamybos patirtis taip pat turi didelės įtakos „Jihočeská Niva“ sūrio kokybei ir savybėms.

„Jihočeská Niva“ mėlynąjį sūrį labai vertina Čekijos rinkos vartotojai: plačioji visuomenė ir pieno pramonės specialistai. Daugelį metų šalies sūrio parodose (kuriose sūrius vertina specialistų komisija) „Jihočeská Niva“ patenka tarp geriausių pelėsinių sūrių:

1999 m. — jam skirta 2-oji vieta;

2000 m. — 2-oji vieta;

2002 m. — 3-ioji vieta;

2004 m. — 3-ioji vieta;

2005 m. — 1-oji vieta;

2007 m. — 1-oji vieta.

„Jihočeská Niva“ sūrį taip pat labai vertina ir nespecialistai.

Prekybos apimtys taip pat rodo, kad „Jihočeská Niva“ sūrį labai mėgsta mėlynojo sūrio vartotojai. Gamintojo turimi duomenys aiškiai rodo, kad parduodamo sūrio kiekis nemažėja:

2003 m. buvo parduota 2 341 884 kg šio sūrio;

2004 m. — 2 256 793 kg;

2005 m. — 2 386 668 kg;

2006 m. — 2 568 764 kg.

Šios prekybos apimtys rodo nekintantį produkto populiarumą visoje Čekijoje.

Sūrio populiarumą įrodo ir faktas, kad „Jihočeská Niva“ yra pristatomas kaip vienas iš vietovei būdingų produktų trumpame reklaminiame filme apie Pietų Bohemijos regioną.

4.7. Kontrolės institucija:

Pavadinimas Krajská veterinární správa pro Jihočeský kraj Adresas Inspektorát Český Krumlov Domoradice 126 CZ-381 25 Český Krumlov Telefonas (420) 380 711 333, (420) 380 711 941 Faksas (420) 380 711 759 El. paštas insp.cesky-krumlov.kvsc@svscr.cz

4.8. Ženklinimas etiketėmis: —

(1) OL L 93, 2006 3 31, p. 12.